Leerders se rassisme-bewerings onwaarWynberg Girls High School ŉ Ondersoek na bewerings dat die huismoeder van ŉ koshuis by die Wynberg Girls High School leerders onder meer die k-woord genoem het, het bevind daar steek geen waarheid daarin nie. Maroela Media het vroeër berig die Wes-Kaapse departement van onderwys het einde verlede jaar ŉ ondersoek van stapel gestuur, nadat leerlinge by die Waterloo-koshuis beweer het die huismoeder by die koshuis het glo onder meer rassistiese aanmerkings teenoor hulle gemaak en op onvanpaste wyse aan hulle gevat. Debbie Schäfer, provinsiale LUR vir onderwys, het Donderdag in ŉ verklaring gesê twee amptelike ondersoeke is na die altesaam 19 bewerings teen die huismoeder gedoen. Een ondersoek is deur die departement en die ander deur die skool self gedoen, maar daar is gevind die huismoeder het geensins oortree nie. “Dit is duidelik uit albei ondersoeke dat hierdie ŉ klassieke voorbeeld is van die tipe histerie wat geskep kan word deur mense wat onverantwoordelik is en geen agting het vir die skade wat hulle aan ander se goeie naam kan doen nie,” het Schäfer gesê. Sy het gesê een van die ernstigste bewerings teen die huismoeder was dat sy na swart leerders verwys het deur die k-woord te gebruik. Daar is gevind dit is egter nie waar nie. “Die huismoeder het, inteendeel, ŉ vergadering met die meisies gehou oor die taal wat hulle gebruik wanneer hulle met mekaar praat. Volgens een weergawe het die huismoeder glo gesê sy het gehoor hoe die meisies mekaar die k-woord noem. In ŉ ander weergawe het die huismoeder glo gesê die woord wat die meisies gebruik, is net so erg soos wanneer sy hulle die k-woord sou noem. Die huismoeder het nooit enigiemand daardie woord genoem nie,” het Schäfer gesê. ŉ Bewering dat die huismoeder op onvanpaste wyse aan die meisies gevat het, was ook onwaar. “Die bewyse toon die huismoeder het die meisies op ŉ moederlike wyse gesoen en gedruk toe hulle na die koshuis teruggekeer het. Sommige van die ouers en meisies het nie hiervan gehou nie, maar dit kan gladnie as onvanpaste seksuele gedrag beskryf word, soos dit in die media uitgebeeld is nie,” het sy gesê. Schäfer het gesê volgens die ander bewerings, was daar een of twee voorvalle waar die huismoeder iets gedoen of gesê het waarvan die meisies nie gehou het nie en op ŉ negatiewe manier geïnterpreteer het. “In baie gevalle het die huismoeder net haar werk gedoen. Die bewyse toon dat sy ŉ baie goeie verhouding met die meeste van die meisies by die koshuis het. Die verslag skep die indruk dat die huismoeder opreg besorg is oor die meisies se welstand.” Sy het gesê dit is duidelik enkele meisies se ongelukkigheid met die bestuurstyl van die huismoeder “is opgeblaas tot meer as wat dit was” om die aandag van die media en sosialemediagebruikers te kry. Die huismoeder het intussen bedank. “Dit is vir my jammer dat hierdie soort gedrag by ŉ skool met ŉ uitstekende reputasie voorgekom het. Indien leerders geldige besware het, moet hulle dit op ŉ gepaste wyse opper. Dit is net onaanvaarbaar om die kwessie op te blaas om aandag te kry en in die proses iemand anders se beeld skade te berokken.”